ฉบับที่ 56/2558 25 สิงหาคม 2558

**กรมศุลกากรส่งมอบรถยนต์ของกลางที่ถูกโจรกรรมคืนทางการมาเลเซีย**

**วันนี้ (วันอังคารที่ 25 สิงหาคม 2558) เวลา 09.30 น. ณ กรมศุลกากร คลองเตย ดร.สมชัย สัจจพงษ์ อธิบดีกรมศุลกากร เป็นประธานการส่งมอบรถยนต์ของกลางที่ถูกโจรกรรมจากประเทศมาเลเซียคืนให้กับผู้แทนจากสถานเอกอัครราชทูตมาเลเซียประจำประเทศไทย (Her Excellencies Dato’ Nazirah Hussain) เอกอัครราชทูตมาเลเซียประจำประเทศไทย เป็นผู้รับมอบ โดยมี ผู้แทนจากกองการต่างประเทศ สำนักงานตำรวจแห่งชาติ และผู้บริหารกรมศุลกากรร่วมเป็นสักขีพยาน**

ดร.สมชัย สัจจพงษ์ อธิบดีกรมศุลกากร กล่าวว่า จากความร่วมมือในการแลกเปลี่ยนข่าวสารระหว่างกรมศุลกากร สำนักงานตำรวจแห่งชาติ และตำรวจมาเลเซีย ในการหยุดยั้งขบวนการลักลอบนำเข้ารถยนต์ถูกโจรกรรมจากต่างประเทศเข้ามาในประเทศไทย กรมศุลกากรสามารถขยายผลจับกุมขบวนการลักลอบนำเข้ารถยนต์ดังกล่าวได้เป็นจำนวนมาก ตลอดจนสามารถควบคุมการลักลอบนำเข้ารถยนต์โดยใช้  
ช่องทางการอำนวยความสะดวกในด้านการท่องเที่ยวผ่านทางพรมแดนอย่างมีประสิทธิภาพมากขึ้น โดยพบว่า  
มีรถยนต์ที่ถูกจับกุมและอยู่ในข่ายต้องส่งคืนประเทศมาเลเซีย จำนวนทั้งสิ้น 56 คัน กรมศุลกากรจึงได้หารือกับหน่วยงานที่เกี่ยวข้อง เห็นควรส่งคืนรถยนต์ของกลางในคดีที่ไม่ปรากฏตัวผู้ต้องหาและคดีถึงที่สุดแล้ว ซึ่งเป็นกรณีที่ต้องคืนรถยนต์ของกลางตามแนวทางคำวินิจฉัยของคณะกรรมการกฤษฎีกา โดยการร้องขอคืนรถยนต์ของกลางที่ถูกโจรกรรมจะต้องกระทำเป็นหนังสือตามหลักเกณฑ์ที่กำหนด และเอกสารดังกล่าวต้องแปลเป็นภาษาไทย โดยมีสถานทูตมาเลเซียประจำประเทศไทยรับรองความถูกต้อง เพื่อให้กรมศุลกากรพิจารณาคืนรถยนต์ของกลางที่ถูกโจรกรรมจากประเทศมาเลเซียตามแนวทางคำวินิจฉัยของคณะกรรมการกฤษฎีกา โดยมีรถยนต์ที่ถูกโจรกรรมยื่นคำร้องผ่านทางสถานทูตมาเลเซียประจำประเทศไทย และจัดทำเอกสารถูกต้องตามกฎหมายและระเบียบปฏิบัติการยื่นคำร้องของคืนรถยนต์เรียบร้อยแล้วทั้งสิ้น จำนวน 14 คัน

กรมศุลกากรจึงขอส่งมอบรถยนต์ดังกล่าวแก่พนักงานสอบสวน เพื่อส่งมอบต่อให้แก่ สถานเอกอัครราชทูตมาเลเซียประจำประเทศไทย นำไปส่งคืนแก่เจ้าของรถยนต์ที่ถูกโจรกรรมในลำดับต่อไป

-------------------------------------------------------------

**บัญชีรายละเอียดรถยนต์ของกลางที่ส่งมอบคืนสถานเอกอัครราชทูตมาเลเซียประจำประเทศไทย**

**จำนวน 14 คัน**

|  |  |  |  |  |
| --- | --- | --- | --- | --- |
| **ลำดับ** | **รายละเอียดรถยนต์ของกลาง** | | | **จำนวน**  **(คัน)** |
| **ยี่ห้อ** | **รุ่น** | **สี** |
| 1 | TOYOTA | CAMRY | เทา | 2 |
| 2 | TOYOTA | HARRIER | เทา | 2 |
| 3 | TOYOTA | HARRIER | ขาว | 1 |
| 4 | TOYOTA | WISH | ขาว | 1 |
| 5 | TOYOTA | ALTIS | น้ำตาล | 1 |
| 6 | TOYOTA | CELICA | ขาว | 1 |
| 7 | HONDA | CIVIC | เทา-ดำ | 1 |
| 8 | BMW | 525i | ดำ | 1 |
| 9 | KIA | NAZA | ดำ | 1 |
| 10 | PERODUA | KEMBAR | น้ำตาล | 1 |
| 11 | PERODUA | KANCIL | ขาว | 1 |
| 12 | LEXUS | IS 250 | ขาว | 1 |